দীপিন্দরের ‘টেম্পল’ ডিভাইস কি আদৌ বিজ্ঞানসম্মত? জেনে নিন

ওয়েব ডেস্ক: খাবার ডেলিভারির স্টার্টআপ ব্যবসায় দেশজুড়ে সাড়া ফেলেছেন ‘জোম্যাটো’র (Zomato) প্রতিষ্ঠাতা দীপিন্দর গোয়েল (Deepinder Goyal)। সেজন্য তিনি প্রায়ই খবরের শিরোনামে থাকেন। তবে এবার তিনি এক অন্য কারণে উঠে এসেছেন আলোচনায়। সম্প্রতি মাথার পাশে এক ছোট্ট ডিভাইস পরিহিত অবস্থায় দীপিন্দর গোয়েলকে দেখা গিয়েছে এক পডকাস্টে। তারপর থেকেই তাঁর ব্যবহৃত এই অভিনব যন্ত্র নিয়ে চর্চা শুরু হয়েছে।

জানা গিয়েছে, জোম্যাটো কর্ণধার মাথার পাশে যে যন্ত্র পরে রয়েছেন, তার নাম ‘টেম্পল’ (Temple Device)। বিজ্ঞানের পরিভাষায় এটি একটি ‘ব্রেন-ফ্লো মনিটর’ (Brain Flow Monitor)। এই ডিভাইসের কাজ হল রিয়েল-টাইমে মস্তিষ্কে রক্ত সঞ্চালনের গতিপ্রকৃতি পর্যবেক্ষণ করা। দীপিন্দর গোয়েল নিজেই জানিয়েছেন, গত এক বছর ধরে তিনি পরীক্ষামূলকভাবে এই যন্ত্রটি ব্যবহার করছেন।

আরও পড়ুন: বাজারে আসছে iPhone 18, কী কী ফিচার? দামই বা কত? জেনে নিন

তাঁর ধারণা অনুযায়ী, মানুষ যখন দীর্ঘ সময় সোজা হয়ে বসে থাকে বা দাঁড়িয়ে থাকে, তখন মহাকর্ষ বলের বিরুদ্ধে হৃদযন্ত্রকে মস্তিষ্কে রক্ত পাঠাতে হয়। তাঁর মতে, এর ফলে দীর্ঘদিনে মস্তিষ্কের রক্ত প্রবাহ কমে যেতে পারে এবং তা বার্ধক্যকে ত্বরান্বিত করতে পারে। এই তত্ত্ব যাচাই করতেই ‘টেম্পল’-এর মতো ডিভাইসের প্রয়োজন বলে তিনি মনে করেন।

তবে চিকিৎসক মহলের একাংশ দীপিন্দরের এই ব্যাখ্যায় পুরোপুরি সহমত নন। বিশেষজ্ঞদের মতে ‘সেরিব্রাল অটোরেগুলেশন’ ও ‘ব্যারোরিফ্লেক্স’-এর মতো প্রক্রিয়ার মাধ্যমে শরীর নিজেই মস্তিষ্কে রক্তচাপ ও রক্তপ্রবাহ নিয়ন্ত্রণ করে। ফলে সুস্থ মানুষের ক্ষেত্রে দৈনন্দিন কাজকর্মের কারণে মস্তিষ্কে রক্ত কম পৌঁছানোর আশঙ্কা সাধারণত থাকে না। এদিকে মস্তিষ্কের রক্ত প্রবাহ মাপার জন্য ইতিমধ্যেই ‘ট্রান্সক্র্যানিয়াল ডপলার’ বা ‘সিটি পারফিউশন স্ক্যান’-এর মতো আধুনিক ও পরীক্ষিত পদ্ধতি রয়েছে, যা বিশেষজ্ঞদের তত্ত্বাবধানে ব্যবহার করা হয়।

দেখুন আরও খবর:

The post দীপিন্দরের ‘টেম্পল’ ডিভাইস কি আদৌ বিজ্ঞানসম্মত? জেনে নিন first appeared on KolkataTV.

The post দীপিন্দরের ‘টেম্পল’ ডিভাইস কি আদৌ বিজ্ঞানসম্মত? জেনে নিন appeared first on KolkataTV.